ПРИПРЕМА ЗА ЧАС У КОМБИНОВАНОМ ОДЕЉЕЊУ

**ПРВИ РАЗРЕД – МАТЕМАТИКА**

Наставна јединица: **Сабирање и одузимање - утврђивање**

Циљеви и задаци часа: утврђивање стечених знања о сабирању и одузимању до 20, без преласка преко десетице, усвајање основних математичких појмова, развијање логичког мишљења, оспособљавање за самосталан рад ...

Образовни стандарди 1МА. 1.1.1. 1МА.1.1.2. 1МА.2.1.1. 1МА.2.1.3.

**ТРЕЋИ РАЗРЕД - СРПСКИ ЈЕЗИК**

Наставна јединица: **„ Себични џин“, Оскар Вајлд – утврђивање и продубљивање**

Циљеви и задаци часа: богаћење речника, уочавање и разликовање људских врлина и мана, повезивање претходно научених садржаја, развијање креативности, кооперативности, самосталности...

Образовни стандарди: 1СЈ.2.5.4. 1СЈ.2.2.5 1СЈ.3.5.2. 1СЈ.3.5.3. 1СЈ.3.4.4. 1СЈ.3.2.5.

УВОДНИ ДЕО ЧАСА

* Подела задатака ученицима трећег разреда

-Ученици узимају цедуље са исписаним насловима песама које смо учили. Откривају везу између њих и формирају две групе.

(С обзиром да су сви ученици у одељењу подједнаких способности, групе добијају задатке сличне тежине.)

* Подела задатака ученицима првог разреда

-Ученици добијају папирна срца на којима су исписани различити математички појмови ( сабирак, збир, умањеник, умањилац, разлика). Задатак ученика је да од добијених фигура сложе цветове , али тако што ће повезати појмове везане за сабирање у један, а појмове везане за одузимање у други цвет.

* Подела задатака ученицима трећег разреда

Истицање циља часа : Данас ћемо се подсетити шта смо научили читајући причу „ Себични џин“ али и још мало продубити знање и обогатити речник

-Дајем упутства за рад.

ГЛАВНИ ДЕО ЧАСА

* Ученици првог разреда лепе цветове на папир, читају појмове исписане на њима, подсећају се шта они значе.

Истицање циља часа: Данас ћемо утврђивати сабирање и одузимање до 20.

Подела припремљених наставних листића. Ученици читају задатке и покушавају сами да их ураде.

Пратим рад ученика првог разреда. Читамо први и други задатак са првог листића и заједнички их решавамо.

Подела нових листића са задацима различите тежине. Ако неки ученици све то ураде, добиће додатне задатке.

У току часа, наизменично пратим рад ученика у првом и ученика у трећем разреду, колико омогућава ситуација. Проверавам решења задатака, поготово код оних који мало спорије раде; у томе ми помажу ученици који брже напредују.

* Пратим рад ученика трећег разреда, дајем сугестије ако је потребно.

Ученици на располагању имају 15-20 минута да ураде задатке, после чега следи анализа.

Представници групе образлажу своје радове а остали ученици коментаришу. Дајем додатна објашњења за непознате појмове.

Ученици првог разреда који су урадили своје задатке могу се укључити у рад са ученицима трећег разреда.

ЗАВРШНИ ДЕО ЧАСА

Укрштене речи решавају сви ученици

Учитељица ДРАГАНА ЧОЛАКОВИЋ